চাটখিলে গৃহবধূর লাশ উদ্ধার, স্বামী পলাতক Dhakatimes24
| প্রকাশিত : ২৫ মে ২০২০, ২০:৩২
নোয়াখালীর চাটখিল উপজেলার বদলকোর্ট ইউনিয়ন থেকে মৌসুমী আক্তার (২৫) এক গৃহবধূর লাশ উদ্ধার করেছে পুলিশ। ঘটনার পর থেকে তার স্বামী জামাল হোসেন (৪০) পলাতক রয়েছে।
সোমবার বিকাল ৪টার দিকে রেজ্জাকপুর গ্রাম থেকে লাশটি উদ্ধার করে পুলিশ। নিহত মৌসুমী ওই গ্রামের আবুল হাশেমের মেয়ে।
স্থানীয় সূত্রে জানা গেছে, কয়েক বছর আগে পাশ্ববর্তী উপজেলা সোনাইমুড়ীর বজরা এলাকার ইউছুফের ছেলে জামালের সাথে বিয়ে হয় মৌসুমীর। তাদের একটি ছেলে সন্তান রয়েছে। জামাল পেশায় একজন ট্রাকচালক। বিয়ের পর থেকে বিভিন্ন বিষয় নিয়ে মৌসুমীকে মারধর করত জামাল। সোমবার সকালে বাবার বাড়ি থেকে টাকা এনে দেওয়ার জন্য মৌসুমীকে মারধর করে জামাল। দুপুরের দিকে জামাল ঘর থেকে বের হয়ে যায়। পরে মৌসুমীর মা ঘরে এসে মৌসুমীর ঝুলন্ত লাশ দেখতে পেয়ে চিৎকার করলে স্থানীয় লোকজন ছুটে আসেন।
অভিযোগ আছে, জামাল হোসেন একজন মাদকাসক্ত। সে মৌসুমীকে বিয়ে করার আগেও ১০-১১টি বিয়ে করেছে।
চাটখিল থানার ভারপ্রাপ্ত কর্মকর্তা (ওসি) আনোয়ারুল ইসলাম বলেন, গৃহবধূর মৃত্যুর বিষয়টি রহস্যজনক হওয়ায় লাশ উদ্ধার করে ময়নাতদন্তের জন্য নোয়াখালী জেনারেল হাসপাতালের মর্গে প্রেরণ করা হয়েছে। তবে তার শরীরের আঘাতের কোন চিহ্ন পাওয়া যায়নি। ময়নাতদন্ত প্রতিবেদন ও অভিযোগের ভিত্তিতে প্রয়োজনীয় ব্যবস্থা গ্রহণ করা হবে।